ZAPISNIK

Sa 35. sjednice Gradskog vijeća Grada Cresa koja je održana 1. ožujka 2017. godine, u Gradskoj vijećnici Grada Cresa, s početkom u 14.00 sati.

Na sjednici je prisutno 9 vijećnika i to: Marčelo Damijanjević, predsjednik Gradskog vijeća; vijećnici: Lara Bressan Antonina, Anton Čule, Dragan Medarić, Petar Miočić, Samir Mujagić, Gaetano Negovetić, Fiorenco Pinezić i Nenad Kučić. Odsutni: Oliver Filipas, Patris Salković, Maja Sepčić i Branko Benvin.

Na sjednici su još prisutni: Kristijan Jurjako, gradonačelnik Grada Cresa; Jadranka Blatt, zamjenica gradonačelnika Grada Cresa; Nada Kremenić, pročelnica Upravnog odjela za proračun i financije, komunalni sustav i prostorno planiranje; Dubravka Fak, voditeljica Odsjeka za komunalno stambeni sustav i prostorno planiranje; Stefano Negovetić, ravnatelj Gradske knjižnice i čitaonice Frane Petrića; Jelena Dunato, ravnateljica Creskog muzeja; Walter Salković, voditelj Odsjeka za stručne poslove gradonačelnika; Bojan Purić, predstavnik medija i Patricija Purić, pročelnica Ureda Grada, koja vodi ovaj zapisnik.

Marčelo Damijanjević otvorio je 35. sjednicu, te dao na usvajanje zapisnik sa 34. sjednice Gradskog vijeća.

Jednoglasno je usvojen zapisnik sa 34. sjednice koja je održana 16. veljače 2017. godine.

Predložena je dopuna na način da se u dnevni red uvrsti ”Prijedlog odluke o izradi I. izmjena i dopuna Urbanističkog plana uređenja naselja Miholašćica (NA 12 1)”.

Dopuna je jednoglasno usvojena, a zatim je na isti način usvojen sljedeći

Dnevni red:

1. Aktualni sat.
2. Prijedlog odluke o izradi I. izmjena i dopuna Urbanističkog plana uređenja naselja Miholašćica (NA 12 1).
3. Prijedlog zaključka o davanju prethodne suglasnosti na Statut javne ustanove “Gradska knjižnica i čitaonica Frane Petrića”.
4. Prijedlog zaključka o davanju prethodne suglasnosti na Statut Creskog muzeja
5. Prijedlog odluke o raspisivanju javnog natječaja za osnivanje prava građenja na nekretnini u vlasništvu Grada Cresa – č.zem. 2769/2.

**Ad. 1. Aktualni sat**

Marčelo Damijanjević postavio je sljedeća vijećnička pitanja:

1. Početkom lipnja ove godine ističe koncesija za parkirališta temeljem ugovora s društvom Autotrans. Da li će se ići na raspisivanje novog natječaja ili će se na drugi način organizirati rad parkirališta u ovoj sezoni?
2. Prije više od dvije godine Gradonačelnik Kristijan Jurjako kao predsjednik i prva osoba Turističke zajednice Grada Cresa i Direktorica TZ Grada Cresa najavili su Brendiranje otoka Cresa kao turističke destinacije. Izabrana je agencija iz Slovenije za provedbu projekta.

Projekt je predstavljen kao važno djelovanje na promociji otoka Cresa, od tada je prošlo više od dvije godine. Zašto projekt ako je naručen nije i završen, odnosno što se radi po pitanju brendiranja otoka Cresa kao turističke destinacje?

Fiorenco Pinezić postavio je sljedeća vijećnička pitanja:

1. Pitanje je vezano za igralište u Martinšćici. Predložio je da se dodaju dvije ljuljačke ili neke druge sprave kako bi se i manja djeca mogla igrati na tom prostoru.
2. U kojoj je fazi izgradnja kanalizacije Miholašćica, smatra da taj projekt treba ubrzati a ako se ne može sve odjednom, onda bi se moglo ići u fazama.
3. Autobusna stanica na raskršću prema Martinšćici, na državnoj cesti je još devastirana, već je mjesec dana tako. Zatražio je da se to sanira jer je sezona pred vratima a zaista ružno izgleda.

Samir Mujagić postavio je sljedeća vijećnička pitanja:

1. Kada Grad Cres ima u planu donijeti odluku o zabrani držanja pasa na lancu?
2. Predložio je da se na županijskoj cesti koja vodi od ambulante do kampa izvrši izvid jer postoji nekoliko divljih cesta koje su se priključile na županijsku cestu, otvaraju se i neka skladišta uz cestu. Svakako bi to trebalo ispitati i upozoriti nadležne.
3. Postavio je pitanje upućeno zamjenici gradonačelnika da pojasni što je u svojem priopćenju na fejsu mislia pod sukobom interesa, odnosno kakva se to birtijaška politika vodi u Gradu Cresu, da se izjasni na koga je točno mislila.

Petar Miočić postavio je sljedeće vijećničko pitanje:

Kada se planira sanirati učinjena šteta na parteru ulice Jadranska obala, ispred Konzuma?

Kristijan Jurajko odgovorio je da se na organizaciji parkirališta radi te da su u pripremi dvije nove odluke koje će ići na javno svjetovanje. Postupak brendiranja nije još priveden kraju, pismeno će se zatražiti od direktorice Turističke zajednice očitovanje. Projekt kanalizacije Miholašćice ušao je u projekt aglomeracije za otoke Cres – Lošinj. Hvalevrijedna je inicijativa da se donese odluka o zabrani držanja pasa na lancu i uzeti će se u razmatranje. Što se tiče priključaka na županijsku cestu, točno se zna kako isti moraju izgledati, te će se poduzeti potrebne mjere i upozoriti nadležne a isto tako i za sanaciju autobusne stanice. Uređenje ulice ispred Konzuma ići će tijekom ove godine i za to su predviđena sredstva.

Marčelo Damijanjević postavio je dodatno pitanje da li će u parkirališta koja se naplaćuju ući i parkirališta u Valunu i Lubenicama, a ukoliko neće onda bi svakako na njima trebalo organizirati neku vrstu redarske službe s obzirom na gužvu koja u ljetnim mjesecima vlada u tim mjestima.

Kristijan Jurjako odgovorio je da ta parkirališta ne mogu ići u naplatu jer se radi o zemljištu u privatnom vlasništvu, te će se poduzimati mjere za rješavanje imovinsko-pravnih odnosa na njima.

Jadranka Blatt odgovorila je na pitanje Samira Mujagića da je iznijela mišljenje kao građanka-političarka, da joj je žao da se netko našao povrijeđen, ali mišljenja je da nije napisala ništa loše.

**Ad. 2.**

Dubravka Fak obrazložila je Prijedlog odluke o izradi I. izmjena i dopuna Urbanističkog plana uređenja naselja Miholašćica (NA 12 1).

Marčelo Damijanjević je potvrdio da je Odbor za urbanizam raspravljao o ovom prijedlogu odluke, te je zaključeno da se pristupi izradi izmjena i dopuna UPU Miholašćica.

U raspravi su još sudjelovali Kristijan Jurjako i Dubravka Fak.

Nakon zaključene rasprave jednoglasno je usvojena sljedeća

**Odluka:**

Usvaja se Odluka o izradi I. izmjena i dopuna Urbanističkog plana uređenja naselja Miholašćica (NA 12 1). Odluka o izradi I. izmjena i dopuna Urbanističkog plana uređenja naselja Miholašćica (NA 12 1) objaviti će se u “Službenim novinama” Primorsko-goranske županije.

**Ad. 3.**

Stefano Negovetić, ravnatelj Gradske knjižnice i čitaonice Frane Petrića obrazložio je Prijedlog Statuta javne ustanove Gradska knjižnica i čitaonica Frane Petrića.

Dragan Medarić predložio je da se u članku 15. Statuta, kao stavka 3, doda rečenica koja bi glasila: “Ravnatelj Knjižnice izvijestit će Osnivača o potrebi pokretanja postupka za imenovanje ravnatelja u roku iz prethodnog stavka”. Istovjetna rečenica nalazi se i u tekstu Statuta Creskog muzeja pa je predložio da bude i u tekstu Statuta knjižnice. Stefano Negovetić prihvatio je prijedlog vijećnika Medarića.

Marčelo Damijanjević pitao je da li se izmjene statuta i članci koji v.d. ravnatelja navodi da su mijenjani odnose na primjedbe po nalazu revizije. Stefano Negovetić je odgovorio potvrdno a u raspravi je sudjelovala i Patricija Purić.

Nakon zaključene rasprave, jednoglasno je donesen sljedeći:

**Zaključak**

Gradsko vijeće Grada Cresa daje prethodnu suglasnost na Statut javne ustanove „Gradska knjižnica i čitaonica Frane Petrića“. Statut javne ustanove „Gradska knjižnica i čitaonica Frane Petrića“ sastavni je dio ovog zaključka. Ovaj zaključak objaviti će se u „Službenim novinama“ Primorsko-goranske županije.

**Ad. 4.**

Jelena Dunato, ravnateljica Creskog muzeja, obrazložila je Prijedlog Statuta Creskog muzeja.

Marčelo Damijanjević pitao je ravnateljicu da li prijedlog izmjena statuta obuhvaća samo članke na koje je upozorila revizija u svome nalazu, ili se predlažu i druge izmjene. Jelena Dunato odgovorila je da su izmjene vezane samo za nalaz revizije koji nema kod sebe, ali ga može dostaviti Gradskom vijeću.

Nakon zaključene rasprave jednoglasno je donesen sljedeći

**Zaključak:**

Gradsko vijeće Grada Cresa daje prethodnu suglasnost na Statut Creskog muzeja. Statut Creskog muzeja sastavni je dio ovog zaključka. Ovaj zaključak objaviti će se u „Službenim novinama“ Primorsko-goranske županije.

**Ad. 5.**

Patricija Purić obrazložila je Prijedlog odluke o raspisivanju javnog natječaja za osnivanje prava građenja na nekretnini u vlasništvu Grada Cresa – č.zem. 2769/2.

Marčelo Damijanjević predložio je da se u odluku doda rok u kojem investitor treba dovrišiti objekt, te da se u članku 1. ne određuje izričita površina zgrade od 400 m2 jer bi to moglo predstavljati problem kod ishođenja građevinske dozvole.

U raspravi je predloženo da taj rok bude kao i kod prvog natječaja, 3 godine.

Prijedlozi su usvojeni te se iz Prijedloga Odluke brišu u članku 1. riječi “površine od 400 m2” te se dodaje novi stavak koji glasi: “Najpovoljniji ponuditelj obvezuje da će u roku od tri godine o dana sklapanja ugovora dovršiti gradnju.”

Nakon rasprave u kojoj su sudjelovali Marčelo Damijanjveić, Kristijan Jurjako, Patricija Purić i Petar Miočić, donesena je sljedeća

**Odluka:**

Usvaja se Odluka o raspisivanju javnog natječaja za osnivanje prava građenja na nekretnini u vlasništvu Grada Cresa – č.zem. 2769/2. Odluka o raspisivanju javnog natječaja za osnivanje prava građenja na nekretnini u vlasništvu Grada Cresa – č.zem. 2769/2 objaviti će se u “Službenim novinama” Primorsko-goranske županije.

U 15.00 sati predsjednik Gradskog vijeća Marčelo Damijanjević zatvorio je 35. sjednicu Gradskog vijeća.

Klasa: 021-01/17-1/

Ur. broj: 2213/02-01-17-

Cres, 1. ožujka 2017.

Zapisnik sastavila Predsjednik Gradskog vijeća

Patricija Purić Marčelo Damijanjević